តុលាការ​ក្រុង​ភ្នំពេញ​កំណត់​ឲ្យ​លោក​ស្រី​មូរ សុខហួរ​បង់​ប្រាក់​ពិន័យ​យ៉ាង​យូរ​១០​ថ្ងៃទៀត
លោកស្រី​បាន​មាន​ប្រសាសន៍​ទៀត​ថា លោកស្រី​នឹង​មក​កាន់​ប្រទេស​កម្ពុជា​វិញ នៅ ​ថ្ងៃ​ទី៥ ខែកក្កដា ខាង​មុខ​នេះ។
តុលាការក្រុងភ្នំពេញទុករយៈពេល១០ថ្ងៃជូនលោកស្រីមូរ សុខហួរ ដើម្បីបង់ប្រាក់សំណងជម្ងឺចិត្តជូនលោកនាយករដ្ឋមន្ត្រីហ៊ុន សែន។ ប៉ុន្តែលោកស្រីមូរ សុខហួរបានបញ្ជាក់ថា លោកស្រីនៅតែប្រកាន់ជំហរមិនបង់ប្រាក់ពិន័យទាំងអស់នេះ ហើយលោកស្រីគ្រោងមកកាន់ប្រទេសកម្ពុជានៅថ្ងៃទី៥ ខែកក្កដាខាងមុខនេះ។ លោក ជា សុខហៀង ចៅក្រមនៃតុលាការក្រុងភ្នំពេញ កាលពីថ្ងៃពុធ បានចេញសេចក្តីជូនដំណឹង មួយស្តីអំពីការអនុវត្តដោយបង្ខំចំពោះលោកស្រីមូរ សុខហួរ អ្នកតំណាងរាស្រ្តគណបក្សប្រឆាំងដោយទុករយៈពេលតែ១០ថ្ងៃប៉ុណ្ណោះ ឲ្យលោកស្រីបង់ប្រាក់សំណងជម្ងឺចិត្តចំនួនប្រាំបីលានរៀល គឺស្មើនឹងជាង ១.៩០០ ដុល្លារអាមេរិកជូនលោកនាយករដ្ឋមន្រ្តីហ៊ុន សែន។ យោងតាមលិខិតមួយច្បាប់ ដែលមានចុះហត្ថលេខាដោយលោកជា សុខហៀង ចៅក្រមនៃតុលាការក្រុងភ្នំពេញ បានបង្គាប់ឲ្យលោកស្រីមូរ សុខហួរ យកប្រាក់សំណងជម្ងឺចិត្តនេះ មកតម្កល់នៅសាលាដំបូងរាជធានីភ្នំពេញ ចាប់ពីថ្ងៃជូនដំណឹងនេះ ដើម្បីទូទាត់ប្រាក់សំណងជម្ងឺចិត្តឲ្យលោកគី តិច មេធាវីរដ្ឋាភិបាលតំណាងឲ្យលោកនាយករដ្ឋមន្រ្តីហ៊ុន សែនដែលជាម្ចាស់បំណុល។ លោកស្រី មូរ សុខហួរ ដែលពេលនេះ កំពុងជាប់បេសកកម្មនៅឯក្រៅប្រទេសបានបញ្ជាក់ប្រាប់ វីអូអេសម្លេងសហរដ្ឋអាមេរិក តាមរយៈសារអេឡិចត្រូនិចមកថា លោកស្រីនៅតែប្រកាន់ជំហរមិនបង់ប្រាក់ទាំងនេះទេ។ លោកស្រីបានមានប្រសាសន៍ទៀតថា លោកស្រីនឹងមកកាន់ប្រទេសកម្ពុជាវិញ នៅថ្ងៃទី៥ ខែកក្កដា ខាងមុខនេះ។ លោកស្រីមូរ សុខហួរ ត្រូវបានតុលាការកំពូលកាលពីថ្ងៃទី២ ខែមិថុនា កន្លងទៅនេះ តម្កល់សាលដីការបស់សាលាឧទ្ឋរណ៍ ដោយតម្រូវឲ្យលោកស្រីបង់ប្រាក់សរុបចំនួន ១៦ លាន និងប្រាំសែនរៀល បន្ទាប់ពីតុលាការបានរកឃើញថា លោកស្រីបានបរិហារកេរ្តិ៍លោកនាយករដ្ឋមន្រ្តីហ៊ុន សែន នៅក្នុងអង្គសន្និសិទកាសែតមួយកាលពីខែមេសា។ រតនាគារក្រុងភ្នំពេញកាលពីពីរសប្តាហ៍មុន បានចេញសេចក្តីជូនដំណឹងមួយជូនលោកស្រីមូរ សុខ ហួរ ដោយទុករយៈពេលតែពីរសប្តាហ៍ ដើម្បីឲ្យលោកស្រីបង់ប្រាក់ពិន័យជូនរដ្ឋាភិបាលចំនួនប្រាំបីលាន និងប្រាំសែនរៀល គឺស្មើនឹងជាង២.០០០ដុល្លាសហរដ្ឋអាមេរិក។ លោក កែ ប៊ុនឡេង ប្រធានរតនាគារក្រុងភ្នំពេញ បាននិយាយថា ការកំណត់ប្រាក់ពិន័យរបស់លោកស្រីមូរ សុខហួរ នេះ នឹងផុតកំណត់នៅថ្ងៃសៅរ៍ខាងមុខនេះ។ លោកកែ ប៊ុនឡេង បន្តទៀតថា៖ «ផុតកំណត់នៅថ្ងៃសៅរ៍ ម៉ោង១១ គឺ១៤ថ្ងៃហ្នឹងបាទ»។ លោកកែ ប៊ុនឡេង បានបដិសេធពុំផ្តល់អត្ថាធិប្បាយលម្អិតពាក់ព័ន្ឋទៅនឹងនីតិវិធីបន្តរបស់រតនា គារទេ។ លោក សុខ រឿង ព្រះរាជអាជ្ញារងនៃតុលាការក្រុងភ្នំពេញ ធ្លាប់បានប្រាប់ វីអូអេ សម្លេងសហរដ្ឋ អាមេរិកថា នៅពេលដែលកាលកំណត់បង់ប្រាក់ពិន័យបានផុតកំណត់ តុលាការនឹងទុករយៈពេល១០ថ្ងៃទៀតសម្រាប់លោកស្រីមូរ សុខហួរ។ ក៏ប៉ុន្តែប្រសិនណាបើលោកស្រីមូរ សុខហួរ នៅតែមិនបង់ប្រាក់ពិន័យទាំងនោះទេ លោកស្រីនឹងប្រឈមមុខការដាក់ពន្ឋនាគារបង្ខំរាងកាយ ។ សហជីពសេរីកម្មកររបស់លោកជា មុនី្ន បានចាប់ផ្តើមរៃអង្គាសប្រាក់ពីក្រុមកម្មករជាងប្រាំបីម៉ឺន នាក់ ដើម្បីបង់ប្រាក់ពិន័យ និងប្រាក់សំណងជម្ងឺចិត្តជំនួសលោកស្រីមួរ សុខហួរ។